ເນໂຕ້ໝາຍໝັ້ນ ຕໍ່ການຫັນປ່ຽນອັຟການິສຖານ ໃຫ້ຮັບຜິດຊອບຕົນເອງ (ເບິ່ງວີດີໂອ)
ທ່ານ Rasmussen ​ເລ​ຂາ​ທິການ​ໃຫຍ່​ຂອງ​ເນ​ໂຕ້ ກ່າວ​ວ່າ ນັ້ນ​ແມ່ນ​ໂຮມ​ທັງຄວາມ​ມຸ້ງ​ໝັ້ນ​ ຕໍ່ຍຸດ​ທະ​ສາດ​ການ​ປ້ອງ​ກັນທີ່​ສະຫຼຽວ​ສະຫຼາດ
ບັນດາຜູ້ນໍາຂອງ 28 ປະເທດສະມາຊິກຂອງອົງການເນໂຕ້ ໄດ້ສິ້ນສຸດກອງປະຊຸມສຸດຍອດ ຂອງພວກເຂົາເຈົ້າ ເມື່ອວັນຈັນຜ່ານມານີ້ ທີ່ນະຄອນ Chicago ລັດອິລລີນອຍສ໌ ໂດຍໃຫ້ຄໍາໝັ້ນສັນຍາວ່າຈະບໍ່ມີການຕ່າວປິ້ນໄດ້ ໃນຄວາມມຸ້ງໝັ້ນຂອງພວກຕົນຕໍ່ການຜັນປ່ຽນຢູ່ໃນ ອັຟການີສຖານນັ້ນ Dan Robinson ຜູ້ສື່ຂ່າວອາວຸໂສຂອງວີໂອເອປະຈໍາທໍານຽບຂາວ ລາຍງານວ່າ ບັນດາຜູ້ນໍາດັ່ງກ່າວມີຄວາມມຸ້ງໝັ້ນ ຕໍ່ການບັນລຸປະສິດທິຜົນທີ່ຍິ່ງໃຫຍ່ກວ່າເກົ່າ  ພ້ອມກັບຢືນຢັນຄືນໃໝ່ໃນຄວາມໝັ້ນໝາຍຂອງພັນທະມິດທາງດ້ານການປ້ອງກັນນັ້ນ ທອງປານ ມີລາຍລະອຽດ ມາສະເໜີທ່ານ ເບິ່ງວີດີໂອລາຍງານພາສາອັງກິດ: ທ່ານຮາມິດ ກາຊາຍ ປະທານາທິບໍດີອັຟການີສຖານ ໄດ້ຮ່ວມປະຊຸມກັບບັນດາຜູ້ນໍາ 28 ຄົນ ຂອງກຸ່ມເນໂຕ້ແລະຜູ້ຕາງໜ້າຂອງປະເທດອື່ນໆ ທີ່ອັຟການີສຖານຈະຕ້ອງການການສະໜັບ ສະໜຸນຈາກເຂົາເຈົ້າ ຖ້າຫາກອັຟການີສຖານຈະຜັນປ່ຽນຈາກສົງຄາມ ໄປສູ່ການມີສະຖຽນ ລະພາບ ຜູ້ນໍາກຸ່ມເນໂຕ້ ໄດ້ຮັບຮອງເອົາຢ່າງເປັນທາງການ ແຜນການທີ່ຈະໂອນຄວາມຮັບຜິດຊອບ ຫລັກ ສໍາລັບວຽກງານການສູ້ລົບນັ້ນ ໄປໃຫ້ກໍາລັງຮັກສາຄວາມປອດໄພຂອງອັຟການີສຖານ ພາຍໃນກາງປີໜ້າ ທ່ານ ບາຣັກ ໂອບາມາ ປະທານາທິບໍດີສະຫະລັດກ່າວວ່າ ນີ້ເປັນສ່ວນນຶ່ງຂອງແຜນທີ່ຫົນ ທາງໄປສູ່ການຍຸດຕິສົງຄາມ ແລະເຄຶ່ອນໄຫວໄປສູ່ແຜນການຖອນກໍາລັງໜ່ວຍລົບຂອງຕ່າງ ປະເທດ ອອກໄປໃຫ້ສໍາເລັດພາຍໃນທ້າຍປີ 2014 ທ່ານໂອບາມາກ່າວວ່າ ກຸ່ມເນໂຕ້ກໍາລັງເກັບກໍາເອົາຄໍາໝັ້ນສັນຍາຈາກສະມາຊິກ ກ່ຽວກັບທຶນປະກອບສ່ວນໃນ ການຈ່າຍຄ່າໂຄງການເຝິກອົບລົມໄລຍະຍາວ ສໍາລັບກອງທັບອັຟການີສຖານ ຄ່າໃຊ້ຈ່າຍ ປະຈໍາປີ ຫຼັງຈາກປີ 2014 ໄປ ແມ່ນກະປະມານວ່າ ຈະຕົກເປັນ 4000 ລ້ານໂດລາ ປາຍ ໜ້ອຍນຶ່ງ ແລະກໍຈະຖືກທົບທວນຄືນເບິ່ງເປັນປະຈໍາ ໂດຍຂຶ້ນຢູ່ກັບສະຖານະການຄວາມ ປອດໄພ ປະທານາທິບໍດີ ໂອບາມາ ໄດ້ສົນທະນາ ຫາລືເປັນເວລາສັ້ນໆກັບປະທານາທິບໍດີ ປາກີສຖານ ທ່ານ Asif Ali Zardari ທີ່ ໄດ້ຮັບການເຊື້ອເຊີນ ຈາກກຸ່ມເນໂຕ້ ໃຫ້ ໄປຮ່ວມກອງປະຊຸມສຸດທີ່ Chicago ນັ້ນ ທ່ານໂອບາມາ ກ່າວວ່າ ທ່ານເຊື່ອວ່າ ມີ ຄວາມກ້າວໜ້າໃນການແກ້ໄຂບັນຫາ ຄວາມເຄັ່ງຕຶງ ກ່ຽວກັບເສັ້ນທາງລໍາລຽງ ສະບຽງຂອງກຸ່ມເນໂຕ້ ທີ່ປາກີສຖານໄດ້ ປິດລົງເມື່ອປີຜ່ານມານີ້ ເຖິງແມ່ນໄດ້ມີໃນສິ່ງທີ່ທ່ານເອີ້ນວ່າ “ມີການ ປັບປຸງທີ່ດີຂຶ້ນຢ່າງແທ້ຈິງ” ຈາກການທັບ ມ້າງທີ່ໝັ້ນຕ່າງໆຂອງກຸ່ມຕາລິບານນັ້ນກໍ ຕາມ ທ່ານໂອບາມາກໍເອີ້ນຜົນຮັບທີ່ໄດ້ມາ ໃນອັຟການີສຖານນັ້ນວ່າ ເປັນຜົນຮັບທີ່ແຕກຫັກໄດ້ງ່າຍຢູ່ ແຕ່ທ່ານໂອບາມາກ່າວຕື່ມວ່າ ຍຸດ ທະສາດທີ່ເນໂຕ້ຮັບຮອງເອົານີ້ ໃນທີ່ສຸດແລ້ວ ກໍແມ່ນຈະເອື້ອອໍານວຍໃຫ້ສະຫະລັດໄດ້ຫັນເຫ ຊັບພະຍາກອນ ມາໃສ່ການລົງທຶນທີ່ຈໍາເປັນ ຢູ່ພາຍໃນປະເທດ ຊຶ່ງທ່ານກ່າວຕໍ່ໄປວ່າ: ນອກນີ້ແລ້ວ ກຸ່ມເນໂຕ້ຍັງໄດ້ຕັດສິນໃຈ ທີ່ຈະດໍາເນີນການເພື່ອຄໍ້າປະກັນ ຄວາມເຂ້ມແຂງແລະ ສະມັດຖະພາບຂອງຕົນ ໃນການຕອບໂຕ້ແລະຮັບມື ກັບໄພຂົ່ມຂູ່ຕ່າງໆໃນອະນາຄົດ ໃນຊ່ວງ ເວລາທີ່ເສດຖະກິດຝືດເຄືອງ ທ່ານ Anders Fogh Rasmussen ເລຂາທິການໃຫຍ່ຂອງເນໂຕ້ ກ່າວວ່າ ນັ້ນແມ່ນໂຮມທັງ ຄວາມມຸ້ງໝັ້ນຕໍ່ຍຸດທະສາດການປ້ອງກັນທີ່ສະຫຼຽວສະຫຼາດ ແລະການແບ່ງປັນກັນໃຊ້ຊັບພະ ຍາກອນ ທ່ານ Rasmussen ກ່າວວ່າ: ພວກນັກຂ່າວໄດ້ຊັກຖາມປະທານາທິບໍດີໂອບາມາ ກ່ຽວກັບການເດີນຂະບວນປະທ້ວງຂອງ ກຸ່ມຕ່າງໆຢູ່ໃນເມືອງຂອງທ່ານ ທີ່ບາງເທື່ອໄດ້ເຖິງຂັ້ນຮຸນແຮງນັ້ນ ທ່ານປະທານາທິບໍດີຕອບ ວ່າ ນັ້ນຫລະຄືພາກສ່ວນນຶ່ງຂອງອາເມຣິກາ ແລະກ່າວຂອບໃຈພວກຊາວເມືອງຊີຄາໂກທັງ ຫຼາຍ ທີ່ອົດທົນກໍ້າກືນກັບບັນຫາລົດຕິດ ແລະໄດ້ຮຽກສຽງຫົວຂຶ້ນ ເວລາທ່ານກ່າວວ່າ: ການສິ້ນສຸດລົງຂອງກອງປະຊຸມສຸດຍອດເນໂຕ້ ແມ່ນເປັນການມ້ວນທ້າຍການເຄື່ອນໄຫວທາງ ການທູດລະດັບສູງ ເປັນເວລາສີ່ມື້ ຊຶ່ງໂຮມທັງການເປັນເຈົ້າພາບ ກອງປະຊຸມສຸດຍອດ G-8 ຂອງທ່ານໂອບາມາ ທີ່ Camp David ລັດ Maryland ນັ້ນນໍາ